**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2022. november 3-án tartandó rendes**

**Képviselő-testületi ülésére**

Az előterjesztés tárgya: Tájékoztatás a Városi Sportcsarnokot ért viharkár után a Belügyminisztérium által nyújtott vis maior támogatás felhasználásáról

Melléklet: -

Az előterjesztés előadója: Szőke Zoltán polgármester

Az előterjesztés témafelelőse: Huri-Szabó Szilvia köztisztviselő

Az előterjesztés ügyiratszáma: TPH/81-69/2022

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4.sz. melléklet 22. pontja |
| Szociális és Humán Bizottság | SZMSZ 5.sz. melléklet 10. pontja |

Az ülésre meghívni javasolt szervek, személyek:

|  |  |
| --- | --- |
|  |  |
|  |  |

Egyéb megjegyzés: -

Tiszavasvári, 2022. október 28.

Huri-Szabó Szilvia

témafelelős

**Tiszavasvári Város Polgármesterétől**

4440 Tiszavasvári, Városháza tér 4. sz.

Tel.: 42/520-500 Fax.: 42/275–000 E–mail: tvonkph@tiszavasvari.hu

Témafelelős: Huri-Szabó Szilvia

**ELŐTERJESZTÉS**

**- a Képviselő-testülethez -**

**Tájékoztatás a Városi Sportcsarnokot ért viharkár után**

**a Belügyminisztérium által nyújtott vis maior támogatás felhasználásáról**

Tisztelt Képviselő-testület!

A Város Sportcsarnok épületében a városra 2021. augusztus 1-jén lesújtó vihar következtében jelentős kár keletkezett, ezért a Belügyminisztérium mint Támogató (a továbbiakban: Támogató) felé Tiszavasvári Város Önkormányzata (a továbbiakban: Támogatott) vis maior eseményt jelentett be.

2021. november 15-én a BMVIS/272/2021 iktatószámú miniszteri döntés szerint Tiszavasvári Város Önkormányzata **38.773.000,- Ft vissza nem térítendő támogatásban** részesült: védekezési költség 9.112.000,- Ft és helyreállítási költség 29.661.000,- Ft.

2021. október 6-án **támogatási előlegként kiutaltak 10.000.000,- Ft-ot** a védekezési költségek fedezetére.

A védekezés keretében a sérült tetőrészek javításáról szóló számla értéke 13.500.100,- Ft volt, mely 2021. november végén elszámolásra került.

A vis maior pályázattal egy időben az UNIQA Biztosító Zrt. felé is benyújtottuk kárigényünket. A kartérítési igényre válaszolva a biztosító társaság 2021. december 20. napján **15.714.413,- Ft összegben jelölte meg a kifizetendő biztosítási kártérítés** **összegét**.

A Támogatót erről értesítettük, melyre válaszolva a Belügyminisztérium 2022. február 14-én kiküldött levelében az alábbi tájékoztatást adta részemre:

„a biztosító által a miniszteri döntés óta megítélt 15.714.413,- Ft csökkenti az elismert bruttó költségeket. Ezáltal a kártérítés összege védekezés esetében 5.261.850,- Ft-tal csökkenti az elismerhető bruttó költséget, így 8.238.250,- Ft lesz, az épület helyreállítása esetében 10.452.563,- Ft-tal csökkenti, azaz 23.259.137,- Ft lesz az elismerhető bruttó költség, mely után a vis maior támogatás a megítélt intenzitás mértékében lehívható.”

Így a támogatási intenzitást figyelembe véve a ténylegesen lehívható helyreállításra fordítható támogatásunk 19 575 389,- Ft volt, melyet az alábbi munkák elvégzésére fordítottunk.

Helyreállítási munkák: Költség:

villámhárító rendszer bruttó 4.925.000,- Ft

parkettajavítás bruttó 2.097.095,- Ft

tetőjavítás bruttó 3.995.420,- Ft

A helyreállítási munkák összes költsége 11.017.515,- Ft volt. Az összegről szóló számlák az alátámasztó dokumentumokkal együtt 2022. augusztus 17-én a Magyar Államkincstár részére, támogatás lehívása céljából megküldésre kerültek. A Magyar Államkincstár 2022. szeptember 27-én a támogatási intenzitás figyelembe vételével 8.384.460,- Ft-ot utalt át az önkormányzat bankszámlájára.

A Magyar Államkincstár 2022. október 20-án érkezett értesítése szerint a támogatás lehívás és a pályázat elszámolási határideje 2022. november 15., mely időpontig szükséges az elszámolást az ebr42 rendszerbe feltölteni és az elszámolást lezárni. Fel kell tölteni a védekezési és helyreállítási munkák összes pénzügyi és könyvelési dokumentumát az alátámasztó szakmai és fotó dokumentációval.

Megkérem a Tisztelt Képviselő-testületet, hogy a tájékoztatást elfogadni szíveskedjen és hozza meg döntését a határozat-tervezetben foglaltaknak megfelelően.

Tiszavasvári, 2022. október 28.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ TESTÜLETÉNEK**

**……/2022. (XI.3.) Kt. számú**

**határozata**

**Tájékoztatás a Városi Sportcsarnokot ért viharkár után**

**a Belügyminisztérium által nyújtott vis maior támogatás felhasználásáról**

Tiszavasvári Város Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 107. §-ában kapott felhatalmazás alapján az alábbi határozatot hozza:

1. Elfogadja az 530717 ebr42 azonosító számú vis maior támogatás felhasználásáról szóló tájékoztatást.
2. Felkéri a polgármestert, hogy a vis maior támogatás felhasználásáról szóló elszámolást a tájékoztatásban megismertek szerint az ebr42 rendszerben benyújtsa.
3. Felhatalmazza a polgármestert, hogy a támogatás elszámolásával kapcsolatos dokumentumokat aláírja.

**Határidő**: azonnal **Felelős:** Szőke Zoltán polgármester